Politiet i Hordaland får kritikk etter varslersak
Direktoratets kartleggingsgruppe konkluderer med at det ikke foreligger brudd på arbeidsmiljøloven, men peker på flere «uheldige forhold», melder Bergens Tidende. To politijurister varslet i oktober i fjor om tre navngitte ledere i Hordaland politidistrikt. En av dem var visepolitimester Gunnar Fløystad. Ett av forholdene blir karakterisert som kritikkverdig håndtert ved retts- og påtaleseksjonen i politidistriktet. – Det de sier er kritikkverdig, knytter seg til konflikthåndtering mellom to enkeltpersoner. Det burde vært håndtert på en annen måte enn det ble, sier politimester Geir Gudmundsen. Politiet skal engasjere eksterne konsulenter for å hjelpe til i seksjonen. – Vi skal sikre oss at vi gir ledelsen der ekstern støtte slik at de kan utøve ledelse, sier Gudmundsen. Hva støtten skal bestå i er foreløpig uklart. – Vi vet ikke konkret hva det skal være nå, men det skal vi finne ut, sier politimesteren. Varselet ble sendt politimesteren i kjølvannet av at en mann ble pågrepet i Monika-saken. Med vedlegg var brevet på rundt 200 sider.
Politidirektoratet retter i en undersøkelse kritikk mot Hordaland politidistrikt i en av de fire varslersakene som er gjennomgått.